Η κάλυψη ολικής κλοπής αυτοκινήτου: Σε καλύπτει όταν σου κλέψουν το αυτοκίνητο. Σε αποζημιώνει στην τρέχουσα αξία του αυτοκινήτου (πιθανώς δεν είναι η ίδια που ήταν όταν το αγόρασες). Έχει διαδικασία αποζημίωσης που ξεκινά μετά από ένα διάστημα (συνήθως 3 μήνες) που η Αστυνομία δεν έχει βρει το αυτοκίνητο. Δεν σε καλύπτει αν σου σπάσουν το τζάμι και κλέψουν κάποιο αντικείμενο από το αμάξι. Η κάλυψη μερικής κλοπής αυτοκινήτου: Καλύπτει την αξία των κλαπέντων εξαρτημάτων που είναι στέρεα προσδεμένα στο σώμα του οχήματος και απαραίτητα για την κίνηση και λειτουργία του. Ανάλογα με την εταιρεία, μπορεί να καλύπτει αποκατάσταση ζημιών που έγιναν κατά την κλοπή & αντικατάσταση φθαρμένων κλειδαριών. Σε αποζημιώνει μέχρι και στην τρέχουσα αξία του αυτοκινήτου, αλλά διαφορετικές καλύψεις μπορεί να έχουν διαφορετικό ανώτατο ποσό αποζημίωσης (κεφάλαιο). Δεν σε καλύπτει, αν κλαπεί ολόκληρο το αυτοκίνητο. Δεν σε καλύπτει για τυχόν προσωπικά σου αντικείμενα που θα κλαπούν μέσα από το αμάξι.